答沖雅上人遺草書并詩
作者：梅堯臣
朝代：宋

paragraphs: 經月不出戶，堂上多綠苔。
忽有方外客，衣披稻畦來。
來從青山下，手把紈素裁。
筆草數行字，瘦蛇起春雷。
渴墨未散霧，屈角麟欲開。
裝爲兩大軸，置我并瓊瑰。
懶瞋長鬚奴，挂壁不掃埃。
智永與懷素，其名久崔嵬。
師今繼此學，入神在徘徊。
未料輒以我，便比和羹梅。
我心常苦酸，得姓何可能。